校書朱君示及園居勝概新篇一軸皆有標目輒成長調格詩奉紀清𨅛
作者：盧革
朝代：宋

paragraphs: 姑蘇右浙會，園榭森相望。
之子脫名鎖，自主無何鄉。
虛堂布遺經，周孔之文章。
靜齋播風雅，絃音日洋洋。
吮毫濯曲溪，泚墨散芳塘。
抱琴獨登臺，望山閒涉岡。
釣渚閱游泳，竹路排青蒼。
亭幽小勺迥，紅白相低昂。
予此謝病歸，旅吳歲月長。
常聞君園勝，欲往兩足僵。
開緘味題咏，恍若披圖詳。
吾聞玉川子，破屋洛之陽。
東野廢官守，止坐叢瀨傍。
豈如吾子樂，遊息藹有方。
朝廷日清明，百官良弛張。
子既難其進，論撰亦有光。
退之謂子厚，窮久道益强。
文辭燁垂後，將相未可當。
窮愁乃著書，心志能渾剛。
倘來奚足卹，令名期自將。